32006L0127
L 343/82
JURNALUL OFÍCIAL AL UNIUNII EUROPENE
DIRECTIVA 2006/127/CE A COMISIEI
din 7 decembrie 2006
de modificare a Directivei 2003/91/CE a Comisiei de stabilire a normelor de aplicare a dispozițiilor articolului 7 din Directiva 2002/55/CE a Consiliului privind numărul minim de caracteristici care trebuie examinate și condițiile minime necesare pentru examinarea anumitor soiuri de legume
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/55/CE a Consiliului din 13 iunie 2002 privind comercializarea semințelor de legume (1), în special articolul 7 alineatul (2) literele (a) și (b),
întrucât:
(1)
Directiva 2003/91/CE a Comisiei (2) prevede garantarea faptului că soiurile înscrise de statele membre în cataloagele lor naționale sunt conforme cu liniile directoare stabilite de Oficiul Comunitar pentru Soiuri de Plante (OCSP) în ceea ce privește caracterele minime care trebuie luate în considerare și condițiile minime care trebuie îndeplinite în momentul examinării soiurilor, în măsura în care s-au stabilit asemenea linii directoare. Pentru alte soiuri, directiva prevede că se aplică liniile directoare ale Uniunii internaționale privind protecția noilor soiuri de plante (UPOV).
(2)
De atunci, OCSP și UPOV au formulat noi orientări privind alte specii și au adaptat orientările existente.
(3)
Sfera de aplicare a Directivei 2002/55/CE a fost extinsă astfel încât să includă noile specii.
(4)
Prin urmare, este necesar să se modifice Directiva 2003/91/CE, în consecință.
(5)
Măsurile prevăzute de prezenta directivă sunt conforme cu avizul Comitetului permanent pentru semințe și material săditor pentru agricultură, horticultură și silvicultură,
ADOPTĂ PREZENTA DIRECTIVĂ:
Articolul 1
Anexele I și II din Directiva 2003/91/CE se înlocuiesc cu textul din anexa la prezenta directivă.
Articolul 2
În ceea ce privește examenele începute înainte de 1 iulie 2007, statele membre pot decide să aplice Directiva 2003/91/CE în versiunea aplicabilă înainte de modificarea adusă prin prezenta directivă.
Articolul 3
Statele membre adoptă și publică, până la 30 iunie 2007, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor dispoziții, precum și un tabel de corespondență între aceste dispoziții și prezenta directivă.
Statele membre aplică aceste dispoziții de la 1 iulie 2007.
Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 5
Prezenta decizie se adresează statelor membre.
Adoptată la Bruxelles, 7 decembrie 2006.